L 103/44
HU
Az Európai Unió Hivatalos Lapja
2023.4.18.
IV.
MELLÉKLET
MÉRÉSI MÓDSZEREK ÉS SZÁMÍTÁSOK A méréseket és számításokat az e célból az Európai Unió Hivatalos Lapjában közzétett hivatkozási számú harmonizált szabványoknak megfelelően vagy más olyan megbízható, pontos és megismételhető módszerrel kell végezni, amely figyelembe veszi az általánosan korszerűként elfogadott módszertant.
A hálózatképes berendezések vizsgálatára a következő általános feltételek vonatkoznak: a) A készenléti üzemmóddal rendelkező hálózatképes berendezések energiafogyasztásának méréséhez az egység valamennyi hálózati portját ki kell kapcsolni, vagy le kell csatlakoztatni.
b) Ha a berendezés rendeltetésszerű használatához egy vagy több aktív vezetékes hálózati portra van szükség, megengedett a hálózati portok manuális kikapcsolása a vezetékek eltávolítása helyett.
c) A hálózatvezérelt készenléti üzemmód energiafogyasztásának mérésére és az energiagazdálkodási funkció vizsgálatára a következő eljárást kell alkalmazni: 1.
Ha a berendezés egyetlen típusú hálózati porttal rendelkezik és az adott típusból többet is tartalmaz, akkor véletlenszerűen ki kell választani az egyiket, és csatlakoztatni kell egy a port maximális specifikációjának megfelelő hálózatra.
Ha a berendezés több, azonos típusú vezeték nélküli hálózati porttal rendelkezik, a többi vezeték nélküli portot lehetőleg ki kell kapcsolni.
Ha a berendezés több, azonos típusú vezetékes porttal rendelkezik, a többi hálózati portot lehetőleg ki kell kapcsolni.
Ha a berendezésen csak egy hálózati port van, akkor azt kell csatlakoztatni egy a port maximális specifikációjának megfelelő hálózatra.
A vizsgált egységet be kell kapcsolni.
A vizsgált egységet reaktiváló, távolról kiadott jelet adó eszköz csatlakozik a megfelelő hálózathoz, bekapcsolt állapotban van, és készen áll a jel adására.
Miután a vizsgált egységet bekapcsolták és az rendesen működik, hagyni kell, hogy hálózatvezérelt készenléti üzemmódba kapcsoljon, majd meg kell mérni az energiafogyasztását.
Ezt követően a hálózati porton keresztül ki kell adni a berendezésnek a megfelelő jelet, és ellenőrizni kell, hogy ennek hatására a berendezés valóban aktiválódik-e. 2.
Ha a berendezés egynél több típusú hálózati porttal rendelkezik, akkor a hálózati portok mindegyik típusára nézve el kell végezni az alábbi eljárást.
Ha a berendezés két vagy több azonos típusú hálózati porttal rendelkezik, véletlenszerűen ki kell választani az egyik portot, és azt csatlakoztatni kell egy a port maximális specifikációjának megfelelő hálózatra.
Ha valamely típusú hálózati portból csak egy van, akkor ezt a portot kell csatlakoztatni a port maximális specifiká­ ciójának megfelelő hálózatra.
A nem használt vezetékes hálózati portokat és a nem használt vezeték nélküli portokat ki kell kapcsolni.
A vizsgált egységet be kell kapcsolni.
A vizsgált egységet reaktiváló, távolról kiadott jelet adó eszköz csatlakozik a megfelelő hálózathoz, bekapcsolt állapotban van, és készen áll a jel adására.
Miután a vizsgált egységet bekapcsolták és az rendesen működik, hagyni kell, hogy hálózatvezérelt készenléti üzemmódba kapcsoljon, majd meg kell mérni az energiafogyasztását.
Ezt követően a hálózati porton keresztül ki kell adni a berendezésnek a megfelelő jelet, és ellenőrizni kell, hogy ennek hatására a berendezés valóban aktiválódik-e.
Ha egyetlen fizikai hálózati porton több típusú (logikai) hálózati port osztozik, akkor ezt az eljárást a logikai hálózati portok mindegyik típusára nézve meg kell ismételni úgy, hogy a többi logikai hálózati portot logikailag leválasztják.
d) A méréseket minden típusú háztartási kávéfőző gép esetében az utolsó főzési ciklus befejezése után, vagy adott esetben a vízkőtelenítési vagy öntisztítási ciklus, vagy a felhasználó által végzett bármely művelet befejezése után kell elvégezni, kivéve, ha olyan riasztást váltottak ki, amely az esetleges sérülés vagy baleset megelőzése érdekében felhasználói beavatkozást tesz szükségessé.